# Otto Nikodym

Otto Nikodym (polonès: Otton Marcin Nikodym) (Zabolotiv, 13 d'agost de 1887 - Utica, 4 de maig de 1974) va ser un matemàtic polonès.

## Vida i Obra

El seu pare va morir en un tràgic accident quan ell només tenia un any i la seva mare poc després, així que va ser educat pels seus avis materns, ell d'origen italià i ella d'origen francés. L'avi era un arquitecte que durant un temps va ser director d'una fàbrica de tabac a Viena, però al voltant de 1897 la família es va instal·lar a Lviv, on Nikodym va cursar els estudis secundaris. Un cop acabats, va estar un curs (1906-07) estudiant filosofia, llatí i grec, abans d'ingressar a la universitat de Lviv per estudiar matemàtiques i física. Es va graduar el 1911, obtenint el dret de ser professor de secundària i es va traslladar a Cracòvia per donar classes a un institut.
El 1919 va ser un dels 16 matemàtics fundadors de la Societat Polonesa de Matemàtiques. Tot i que no tenia gaire interès per obtenir el doctorat (sempre es preguntava si això el faria més savi), va acabar llegint la tesi, a instàncies de Sierpiński, a la universitat de Varsòvia el 1925. A partir de 1924 i fins al 1930 va ser professor de la universitat Jagellònica de Cracòvia. El 1924 s'havia casat amb la també doctora en matemàtiques Stanisława Liliental i el curs 1926-27 va estar tots dos a París ampliant estudis.
El 1930 el matrimoni es va traslladar a Varsòvia, on va ser professor de la universitat fins al final de la Segona Guerra Mundial. Acabada la guerra, es van traslladar als Estats Units on va ser professor del Kenyon College i va continuar les seves recerques an diverses àrees de les matemàtiques, sobre tot en teoria de la mesura i equacions diferencials. El 1966, després de retirar-se, se'n van anar a viure a Utica (Nova York), on va morir el 1974. La seva dona, que també era artista, va dissenyar la seva tomba al santuari polonès a Pensilvània; ella, no tenint fills, va donar totes les seves possessions i va tornar a Polònia.
Els seus treballs científics més importants son tots ells de 1925: en ells desenvolupa conceptes fonamentals com el teorema de Radon-Nikodym o el conjunt de Nikodym.

## Referències

* ↑ Berkowska, 1983, p. 75.
* ↑ Piotrowski, 2014, p. 69.
* ↑ Ciesielska i Ciesielski, 2017, p. 26.
* ↑ Dshalalow, 2000, p. 350.
* 1 2 Ciesielska i Ciesielski, 2017, p. 27.
* ↑ Woleński, 1995, p. 368.
* ↑ Berkowska, 1983, p. 78.
* ↑ Piotrowski, 2014, p. 73.
* ↑ Berkowska, 1983, p. 83.
* ↑ Axler, 2020, p. 272.
* ↑ Wilczyński, 2017, p. 123-124.

## Bibliografia

* Axler, Sheldon. Measure, Integration & Real Analysis (en anglès). Springer, 2020. ISBN 978-3-030-33142-9.
* Berkowska, Alicia «Otton Marcin Nikodym (1889-1974)» (en polonès). Wiadomości Matematyczne, Vol. 25, Num. 1, 1983, pàg. 75-83. DOI: 10.14708/wm.v25i01.4000. ISSN: 2080-5519.
* Ciesielska, Danuta; Ciesielski, Krzysztof «Banach and Nikodym on the Bench in Kraków Again» (en anglès). European Mathematical Society Newsletter, Num. 2, 2017, pàg. 25-29. DOI: 10.4171/NEWS/104/4. ISSN: 1027-488X.
* Dshalalow, Jewgeni H. Real Analysis: An Introduction to the Theory of Real Functions and Integration (en anglès). CRC Press, 2000. ISBN 978-1-4200-3689-3.
* Parshall, Karen V.H. «Years Ago. Who Was Otto Nikodym?» (en anglès). The Mathematical Intelligencer, Vol. 12, 1990, pàg. 27-31. DOI: 10.1007/BF03024001. ISSN: 1866-7414.
* Piotrowski, Walerian «Jeszcze w sprawie biografii Ottona i Stanisławy Nikodymów» (en polonès). Wiadomości Matematyczne, Vol. 50, Num. 1, 2014, pàg. 69-74. DOI: 10.14708/wm.v50i1.653. ISSN: 2080-5519.
* Wilczyński, Władysław «Zbiory, których konstrukcje zawdziẹczamy polskim matematykom» (en polonès). Antiquitates Mathematicae, Vol. 11, 2017, pàg. 113-130. DOI: 10.14708/am.v11i0.1916. ISSN: 1898-5203.
* Woleński, Jan «Mathematical logic in Poland 1900--1939: people, circles, institutions, ideas» (en anglès). Modern Logic, Vol. 5, Num. 4, 1995, pàg. 363-405. ISSN: 1047-5982.

## Enllaços externs

* O'Connor, John J.; Robertson, Edmund F. «Otto Nikodym» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «OTTO NIKODÝM EST MORT IL Y A QUARANTE ANS». CNRS, 2014. [Consulta: 30 juliol 2020]. (francès)